ዐይነ ሥውሩ የፈረስ ጉግስ ውድድር አሸናፊ!
ባሕር ዳር፡- ጥር 21/2012ዓ.ም (አብመድ) አስደማሚው ዐይነ ሥውር የፈረስ ጉግስ ተወዳዳሪ እና አሸናፊበአዊ ብሄረሰብ አሥተዳድር ፈረስን ለክብረ በዓላት ማድመቂያ እንዲሁም የተለያዩ ማኅበራዊ ክሥተቶችን ልዩ ገጽታ ለማጎናጸፍ ጥቅም ላይ ይውላል፡፡በተለይም በበዓላት ጊዜ የሚከወነው የፈረስ ጉግስ ውድድር ቀልብን የሚስብ ትዕይንት ነው፡፡ የፈረስ ጉግስ እና ሽምጥ ውድድር ደግሞ ለዐይናማዎችም ከፍተኛ ጥንቃቄ የሚጠይቅ ነው፤ ፉክክሩ የሚከወነው በከፍተኛ ፍጥነት መሆኑንም ልብ ይበሉ፡፡ ለዚህም ነው የዐይነ ሥውሩ ተወዳዳሪ ድርጊት የብዙዎችን ቀልብ የሳበው፡፡በአማራ ክልል አዊ ብሔረሰብ አሥተዳድር ፋግታ ለኮማ ወረዳ የሚገኙት የአቶ አዲስ ሰውነት ተሰጥዖ እንግዳ እና ትኩረትን የሳበ ሆኗል፡፡ ባለተሰጥዖው አቶ አዲስ የዐይን ብርሃናቸውን ያጡት ከ8 ዓመታቸው ጀምሮ ነው፡፡ ነገር ግን ከፍተኛ የ‹‹እችላለሁ›› ስሜት አላቸው፤ ይህንንም በተግባር እያሳዩ ነው፡፡